Ondersoek ná polisieman glo twee kinders doodryDie BMW wat glo in die ongeluk betrokke was. Foto: Via@rmotsamai / Twitter Die onafhanklike polisie-ondersoekdirektoraat (Opod) het Dinsdag gesê hy het ŉ ondersoek oorgeneem na ŉ voorval waar ŉ polisiebeampte van Noordwes na bewering twee kinders in Sandfontein doodgery het. Volgens die Twitter-gebruiker, Reginald Motsamai, het die voorval op 4 Maart plaasgevind en is die twee 13-jarige slagoffers, Karabo Clive Malapane en Resego Cliford Khumalo, Motsamai se susterskind en dié se nefie. Motsamai het ook foto’s van een van die seuns asook ŉ silwer BMW wat hulle getref het op Twitter gedeel met die hoop dat die inligting “by die regte mense” uitkom aangesien “die polisie hulle faal”. Motsamai sê in die twiets die seuns het die Sondagmiddag op hul fietse op die R510 gery om roomys by ŉ vulstasie te gaan koop. Toe hulle die pad naby ŉ vulstasie oorsteek, het die BMW, wat glo die spoedgrens oorskry het, hulle getref. Die seuns is op die toneel dood. “Toe my tannie en my ouers omstreeks 14:00 by die toneel opdaag en die kinders se liggame aan die kant van die pad aangetref het, was die persoon wat hulle doodgery het nêrens te vinde nie,” het Motsamai Maandag gesê. “Die polisie het hul ongeluksverslag gedoen, die kinders se liggame opgelaai en na die Phokeng-lykshuis geneem. Nadat die kinders se liggame verwyder is, het my ma die seuns se bloed van die teerpad af gewas.” Die kinders is op 10 Maart ter ruste gelê en die seuns se gesinne het hul misnoeë uitgespreek met die polisie se diens ná die ongeluk. Die gesin het later vasgestel die bestuurder van die BMW is glo ŉ polisiebeampte. “Dit is ŉ maand ná die ongeluk en ons weet steeds nie wat aangaan nie en of die bestuurder aangekla is of gaan word nie. Ons vermoed vuilspel en dat die polisiebeampte deur sy kollegas beskerm word. Ons het die publiek se hulp nodig om geregtigheid vir Karabo en Resego te kry.” Moses Dlamini, Opod se woordvoerder, het Dinsdag gesê die direktoraat het kennis van Motsamai se pleidooi op sosiale media geneem en besluit om ŉ ondersoek van stapel te stuur en die saak oor te neem. “Opod se ondersoeker in Noordwes het navraag gedoen en vasgestel dat hierdie aangeleentheid nie by die direktoraat aangemeld is soos die wet vereis nie,” het Dlamini gesê. “Kragtens artikel 28 van die Opod-wet word hierdie voorval as ŉ sterfgeval weens polisieoptrede beskou en moes die polisie dit binne 24 uur by Opod aangemeld het. Aangesien daar nie so ŉ verslag by Opod ingedien is nie, sal ŉ saak van versuim om ŉ voorval aan te meld ook ondersoek word. Die gepaardgaande ondersoek sal ook bepaal wie aanspreeklik gehou moet word.” Opod se ondersoek duur voort. Niemand is nog in verband met die voorval in hegtenis geneem nie. Karabo Clive Malapane. Foto: Via @rmotsamai / Twitter